Par to, kā tiek īstenota Padomes 2016. gada 12. jūlija Direktīva (ES) 2016/1164, ar ko paredz noteikumus tādas nodokļu apiešanas prakses novēršanai, kas tieši iespaido iekšējā tirgus darbību, kura grozīta ar Padomes 2017. gada 29. maija Direktīvu (ES) 2017/952, ar ko attiecībā uz hibrīdneatbilstībām ar trešām valstīm groza Direktīvu (ES) 2016/1164

Kā paredzēts ATAD, atkāpjoties no 4. panta, dalībvalstis, kurās 2016. gada 8. augustā pastāv mērķtiecīgi valsts noteikumi, kas paredzēti nolūkā novērst nodokļu bāzes samazināšanas un peļņas novirzīšanas riskus un kas ir tikpat efektīvi kā 4. pantā izklāstītais procentu ierobežošanas noteikums, var piemērot šos mērķtiecīgos noteikumus līdz pirmā pilnā fiskālā gada beigām pēc dienas, kurā oficiālā tīmekļa vietnē ir publicēta ESAO locekļu vienošanās par minimālo standartu attiecībā uz BEPS 4. rīcībpasākumu, bet ne vēlāk kā līdz 2024. gada 1. janvārim.

Procentu ierobežošanas noteikums (ATAD 4. pants) ierobežo nodokļu maksātāju iespējas atskaitīt pārsniedzošās (neto) aizņēmumu izmaksas, kas nedrīkst pārsniegt 30 % no nodokļu maksātāja ar nodokli apliekamās peļņas pirms procentiem, nodokļiem, nolietojuma un amortizācijas (EBITDA). Papildus šim noteikumam dalībvalstis var paredzēt mērķtiecīgus noteikumus pret grupas iekšējo aizņēmuma finansēšanu, piemēram, noteikumus par nepietiekamu kapitalizāciju.

Šis ziņojums ir pirmais solis ATAD ietekmes novērtēšanā, un tajā ir sniegts pārskats par sākotnēji piemērojamo ATAD pasākumu (procentu ierobežošana, GAAR, CFC) īstenošanu dalībvalstīs. Nākamais solis ietvers ATAD pasākumu visaptveroša novērtējuma ziņojuma izstrādi, tostarp pārskatu par to ATAD pasākumu īstenošanu, kas nav iekļauti šajā ziņojumā.

Saskaņā ar ATAD 10. pantu Komisijai līdz 2020. gada 9. augustam ir jāizvērtē ATAD īstenošana, jo īpaši procentu ierobežošanas noteikumi, un ir jāziņo par to Padomei. Saskaņā ar paredzēto atkāpi noteikumi attiecībā uz hibrīdneatbilstībām Komisijai ir jāizvērtē līdz 2022. gada 1. janvārim.

Izceļošanas nodokļa uzlikšana, hibrīdneatbilstības (atsevišķi no reversajām hibrīdneatbilstībām)

Lai samazinātu ar noteikumu izpildi saistīto administratīvo un atbilstības nodrošināšanas slogu, būtiski neietekmējot to efektivitāti, 4. pantā ir noteikts, ka dalībvalstīm aizsardzības robežvērtības piemērošana ir brīva izvēle. Aizsardzības robežvērtība var būt līdz noteiktai summai 3 miljoni EUR no atskaitāmajām pārsniedzošajām aizņēmumu izmaksām neatkarīgi no atskaitīšanas ierobežojuma, kas balstīts uz EBITDA īpatsvaru. Dalībvalstis var samazināt noteikto robežvērtību, lai nodrošinātu augstāku aizsardzības līmeni savas valsts nodokļu bāzei.

c)Atskaitīšanas apmērs neatkarīgām vienībām

Tā kā nodokļu bāzes samazināšanas un peļņas novirzīšanas galvenais iemesls lielākoties ir pārmērīgi procentu maksājumi starp saistītām vienībām, saskaņā ar 4. pantu dalībvalstīm ir ļauts paredzēt atkāpi no procentu ierobežošanas noteikuma attiecībā uz neatkarīgām vienībām, ņemot vērā ierobežoto nodokļu apiešanas risku (t. i., vienībām, kurām nepiemēro transfertcenu noteikšanas noteikumus).

d)Aizņēmumu izmaksas, kas radušās no aizdevumiem, kuri noslēgti pirms 2016. gada 17. jūnija

Lai veicinātu pāreju uz ATAD procentu ierobežošanas noteikumu, saskaņā ar 4. pantu dalībvalstīm ir ļauts paredzēt klauzulu par tiesībām saglabāt iepriekš spēkā esošos nosacījumus, kas attiektos uz pastāvošajiem aizdevumiem, ja vien to nosacījumi vēlāk netiek grozīti. Vēlāku grozījumu gadījumā klauzula par tiesībām saglabāt iepriekš spēkā esošos nosacījumus netiktu piemērota nevienam summas vai ilguma palielinājumam un attiektos tikai uz aizdevuma sākotnējiem nosacījumiem.

e)Aizņēmumu izmaksas, kas radušās no aizdevumiem, kurus izmanto, lai finansētu ilgtermiņa publiskās infrastruktūras projektus Eiropas Savienībā

Tā kā finansēšanas mehānismi ilgtermiņa publiskās infrastruktūras projektiem ietver niecīgu nodokļu bāzes samazināšanas un peļņas novirzīšanas risku vai šāda riska nav vispār, dalībvalstis var izslēgt no 4. pantā izklāstīto procentu ierobežošanas noteikumu darbības jomas pārsniedzošās aizņēmumu izmaksas, kas radušās no aizdevumiem, kurus izmanto, lai finansētu šādus projektus. Lai šo iespēju varētu izmantot, projekta īstenotājam, aizņēmumu izmaksām, aktīviem un ienākumiem ir jābūt Savienībā.

f)Lielāks atskaitīšanas apmērs nodokļu maksātājam, kas ir konsolidētas grupas dalībnieks finanšu grāmatvedības nolūkā, saskaņā ar:

6.1.pašu kapitāla atkāpes klauzulu, kas izklāstīta ATAD 4. panta 5. punkta a) apakšpunktā, vai

6.2.grupas īpatsvara klauzulu, kas izklāstīta ATAD 4. panta 5. punkta b) apakšpunktā.

Ja nodokļu maksātājs ir daļa no konsolidētas grāmatvedības grupas, var ņemt vērā grupas parādsaistības pasaules līmenī, lai piešķirtu tiesības atskaitīt lielākas pārsniedzošās aizņēmumu izmaksas. Šajā ziņā dalībvalstis var paredzēt, ka nodokļu maksātājam ir tiesības izvēlēties vienu no divām pieejām.

Pirmās pieejas gadījumā dalībvalstis var paredzēt noteikumus par pašu kapitāla atkāpes klauzulu, kad procentu ierobežošanas noteikums nav piemērojams, ja nodokļu maksātājs var pierādīt, ka tā pašu kapitāla īpatsvars tā kopējos aktīvos ir kopumā vienāds vai lielāks par līdzvērtīgo grupas īpatsvaru.

Otrās pieejas gadījumā dalībvalstis var ļaut nodokļu maksātājiem atskaitīt lielākas pārsniedzošās aizņēmumu izmaksas, ņemot vērā visas grupas parādsaistības pasaules līmenī attiecībā uz trešām personām.

g)Dalībvalstis var paredzēt šādus noteikumus:

7.1.pārnest uz priekšu bez laika ierobežojuma pārsniedzošās aizņēmumu izmaksas, kuras nevar atskaitīt kārtējā taksācijas periodā;

7.2.pārnest uz priekšu bez laika ierobežojuma un atpakaļ — uz laiku, kas nepārsniedz trīs gadus, — pārsniedzošās aizņēmumu izmaksas, kuras nevar atskaitīt kārtējā taksācijas periodā; vai

7.3.pārnest uz priekšu bez laika ierobežojuma pārsniedzošās aizņēmumu izmaksas un — uz laiku, kas nepārsniedz piecus gadus, — neizmantotās procentu iespējas, kuras nevar atskaitīt kārtējā taksācijas periodā.

Lai atrisinātu problēmas saistībā ar svārstīgumu attiecībā uz nodokļu maksātāja peļņu, dalībvalstis var atļaut pārnest uz priekšu vai atpakaļ nesegto aizņēmumu izmaksu summu vai procentu iespējas. Dalībvalstis var brīvi noteikt laika ierobežojumu šādai pārnešanai uz priekšu vai atpakaļ, lai nodrošinātu augstāku aizsardzības līmeni.